钦定古今图书集成/方舆汇编/职方典/第1262卷 > 《桃源洞》晋·陶潜
## 钦定古今图书集成/方舆汇编/职方典/第1262卷 > 《桃源洞》晋·陶潜

嬴氏乱天纪，贤者避其世。黄绮之《商山》，伊人亦云逝。
往迹寖复湮，来迳遂芜废。相命肄农耕，日入从所憩。
桑竹垂馀荫，菽稷随时艺。春蚕收长丝，秋熟靡王税。
荒路暧交通，鸡犬互鸣吠。俎豆犹古法，衣冠无新制。
童孺纵行歌，《颁白》竞游诣。草荣知节和，木衰识风厉。
虽无纪历志，四时自成岁。怡然有馀乐，于何劳智慧。
奇踪隐五百，一朝敞神界。淳薄既异源，旋复还幽蔽。
借问游方士，焉测尘嚣外。愿言蹑轻风，高举寻吾契。